**Α. ΚΕΙΜΕΝΟ**

**Ελπίζοντας από απελπισία 17.04.2020**[**ΠΑΝΤΕΛΗΣ ΜΠΟΥΚΑΛΑΣ**](https://www.kathimerini.gr/authors/pantelhs-mpoykalas)

**ΣΓια να κρατηθούμε από κάπου, σ’ έναν πλανήτη που συνεχίζει να αιμορραγεί, βιαζόμαστε να παρουσιάσουμε σαν βεβαιότητα την εικασία, σαν σιγουριά την ελπίδα. Βιαζόμαστε δηλαδή να δηλώσουμε βέβαιοι πως όταν με το καλό γλιτώσουμε από τον βραχνά του κορωνοϊού, θα είμαστε διαφορετικοί. Καλύτεροι. Περισσότερο φιλάλληλοι. Λιγότερο άπληστοι, λιγότερο επιθετικοί απέναντι στον κόσμο γύρω μας, τον ανθρώπινο και τον φυσικό. Καθένας ξεχωριστά και πολλοί μαζί, σαν κοινωνικά, ιδεολογικά, εθνικά ή υπερεθνικά σύνολα. Σαν ανθρωπότητα επιτέλους.**

 **Την έχουμε απόλυτη ανάγκη την πίστη αυτή. Τη χρειαζόμαστε  όσο και την ανάσα μας, περιορισμένη πια από τη μάσκα και τον φόβο· όσο και την καλή παρέα, που τόσο μας λείπει στις αργές μέρες του αποκλεισμού. Και, σαν φανατικοί της βελτιοδοξίας, εικάζουμε πως είναι αναπόδραστη η αλλαγή στη στάση όλων. Πως δεν γίνεται να προχωρήσουμε αν δεν υιοθετήσουμε ουμανιστικότερες αντιλήψεις στις διαπροσωπικές αλλά και στις διακρατικές σχέσεις – ή έστω ειλικρινέστερες και στοιχειωδώς τιμιότερες.**

 **Φυσικά και θα υπάρξουν άνθρωποι που θα δουν τον κόσμο με άλλα μάτια, όπως ο Σαούλ που έγινε Παύλος. Θα φωτιστούν από τον πόνο, τον δικό τους και των άλλων, θα ζυγίσουν τα πράγματα με καινούργια σταθμά, θ’ αλλάξουν ρότα. Πόσοι θα είναι αυτοί, και αν ανάμεσά τους θα βρίσκονται και κάποιοι, λίγοι έστω, από τους εθισμένους στην εξουσία και τη μέθη της, αυτά είναι τα βασανιστικά ερωτήματα.**

 **Για να μη μας τσακίσει και η διάψευση μετά τον κορωνοϊό, φρόνιμο είναι να κάνουμε τους υπολογισμούς μας παίρνοντας υπόψη δύο από τις πιο δυσάρεστες σταθερές του ανθρώπινου βίου. Η πρώτη: Στο επίπεδο του ατόμου, ο θάνατος λειτουργεί σαν σκληρός δάσκαλος, τα  μαθήματά του όμως δεν αντέχουν πολύ, δεν ριζώνουν· στη βδομάδα πάνω μετά την πολλοστή κηδεία στην οποία ορκιζόμαστε ότι του λοιπού θα πορευτούμε ανθρωπινότερα, μας περιλαβαίνει η καθημερινότητα και μας επιστρέφει στην αξιακή ρουτίνα μας.**

 **Η δεύτερη, στο επίπεδο των συλλογικών στάσεων: Ποτέ κανένα Κακό, όσο καταστροφικό κι αν ήταν, δεν απέτρεψε το αμέσως επόμενο, και δεν άλλαξε ριζικά τη συμπεριφορά των μαζών και των κάθε είδους ηγεσιών τους. Ο Α΄ Παγκόσμιος Πόλεμος, λ.χ., όχι μόνο δεν έφερε τη διαρκή ειρήνη αλλά οδήγησε σ’ έναν πόλεμο ακόμα πιο φονικό, «εμπλουτισμένο» με τον επιστημονικό αφανισμό των «κατσαρίδων», Εβραίων, τσιγγάνων, αναπήρων.**

 **Να ελπίζουμε από απελπισία, στη γραμμή του Μανόλη Αναγνωστάκη. Έστω. Τι άλλο;**

**ΘΕΜΑ Α΄**

**Να παρουσιάσετε συνοπτικά , σε 60 λέξεις, το περιεχόμενο των τριών πρώτων παραγράφων του κειμένου. (μονάδες 15)**

**ΘΕΜΑ Β΄**

**1.Ο συγγραφέας πιστεύει πως μετά την κρίση από τον κορωνοϊό θα υπάρξει διάψευση των ελπίδων πως θα γίνουμε καλύτεροι. Πώς δικαιολογεί τη θέση του αυτή; (μονάδες20).**

**2.Καταληκτικά ο συγγραφέας χρησιμοποιεί την άποψη του Μανόλη Αναγνωστάκη και παράλληλα θέτει ένα ερώτημα. Τι, κατά τη γνώμη σας, επιδιώκει με αυτές τις επιλογές;(μονάδες 10)**

**3.Στη β΄παράγραφο του κειμένου ο συγγραφέας χρησιμοποιεί το α΄ πληθυντικό πρόσωπο. Τι πετυχαίνει με την επιλογή του αυτή; Στη συνέχεια να το μετατρέψετε σε γ΄ενικό πρόσωπο. Τι πιστεύετε πως άλλαξε όσον αφορά το ύφος του κειμένου; (μονάδες 10)**

**ΘΕΜΑ Γ΄**

# Β΄ΚΕΙΜΑΝΟ.

# Γράμμα στον άνθρωπο της πατρίδας μου (Νικηφόρος Βρεττάκος)

**…Μην με μαρτυρήσεις!
Και προπαντός να μην του πεις πως μ’ εγκατέλειψεν η ελπίδα!
Καθώς κοιτάς τον Ταΰγετο, σημείωσε τα φαράγγια
που πέρασα. Και τις κορφές που πάτησα. Και τα άστρα
που είδα. Πες τους από μένα, πες τους από τα δακρυά μου,
ότι επιμένω ακόμη πως ο κόσμος
είναι όμορφος!**

**Ποια είναι η βασική ιδέα του ποιητή; Να τεκμηριώσετε την άποψή σας χρησιμοποιώντας τρεις διαφορετικούς κειμενικούς δείκτες. ( μονάδες 9). Πως, κατά τη γνώμη σας, η ελπίδα μπορεί να αποβεί χρήσιμη για τον άνθρωπο;(μονάδες 6). Η απαντήσεις σας να δοθούν σ΄ένα κείμενο 150 λέξεων.**

**ΘΕΜΑ Δ΄**

**«Ουδέν κακόν αμιγές καλού» επισημαίνει ένα αρχαίο ρητό. Η σημερινή κρίση αναμφισβήτητα αποτελεί ένα μη αναμενόμενο κακό. Πιστεύετε πως από αυτή την κρίση μπορούμε να γίνουμε καλύτεροι ως άνθρωποι και πως αυτό μπορεί να επιτευχθεί; Το κείμενό σας- 350 λέξεις- να έχει τη μορφή άρθρου που θα δημοσιευτεί στη σχολική σας ηλεκτρονική εφημερίδα. Να λάβετε υπόψη σας και τις απόψεις που διατυπώνονται στα κείμενα 1 και 2. (μονάδες30).**